與周剛清溪玉鏡潭宴別
作者：李白
朝代：唐

paragraphs: 康樂上官去，永嘉遊石門。
江亭有孤嶼，千載跡猶存。
我來游秋浦，三入桃陂源。
千峯照積雪，萬壑盡啼猨。
興與謝公合，文因周子論。
掃厓去落葉，席月開清樽。
溪當大樓南，溪水正南奔。
迴作玉鏡潭，澄明洗心魂。
此中得佳境，可以絕囂喧。
清夜方歸來，酣歌出平原。
別後經此地，爲余謝蘭蓀。